Във връзка със запитвания относно разпоредбите на чл. 179 от Закона за изменение и допълнение на Закона за културното наследство, регламентиращ създаването, разпространението и използването на изображения на културни ценности, Министерството на културата дава следните разяснения по текста:
Изискването за възмезден договор със собственика на културната ценност, а за музейни културни ценности – с директора на съответния музей, съществува в Закона за културното наследство от влизането му в сила от 10 април 2009 г.

Направените изменения и допълнения в чл. 179 регламентират свободното създаване, разпространение и използване на изображения на културни ценности за лични нужди, представителни, образователни и научни цели, каквато възможност не беше предвидена в досега действащия текст. Така се подпомага в значима степен популяризирането на нашето културно наследство. 
Наредбата по чл. 178 от закона, с която се определяха само условията и редът за изработване на копия, реплики и предмети с търговско предназначение, ще обхване и условията и реда за създаване, разпространение и използване на изображение на културна ценност или на елементи от нея във фотографско, компютърно, видео- и друго изображение с търговска цел, за да бъде дадено прецизно определение на „изображение на културна ценност”, с което ще се избегне често срещаното неправилно тълкуване от страна на производители и търговци на понятията „предмети с търговско предназначение” и „изображение на културна ценност”, както и за да бъдат изяснени ангажиментите на страните при сключване на договор.


Гражданите, които се интересуват за статута на даден предмет като културна ценност, могат да се обръщат за информация към най-близкия регионален или национален музей.
